原則上，呢家嘢並唔係平臺遊戲專有，例如射擊遊戲入面通常會有子彈，角色揩到敵人射嘅子彈就會受傷，不過平臺遊戲有樣出名嘅嘢係，好多時連敵人本身都會造成碰撞傷害－喺包括《超級瑪利奧系列》、《古惑狼系列》（Crash Bandicoot）同埋《風之少年系列》（風のクロノア，kaze no kuronoa）等好多隻平臺遊戲作品裏面，主角揩到敵人就會受傷，而相比之下響（例如）《使命召喚系列》等嘅射擊遊戲裏面，畀敵人嘅攻擊打中會受傷，但淨係掂到敵人嘅話就唔會受傷。